paragraph_text: Magistrirao je 1977. na Ekonomskom fakultetu Sveučilišta u Rijeci, a doktorski stupanj stekao je 1984. na Sveučilišnom centru ekonomskih i organizacijskih znanosti u Rijeci. Doktorsku disertaciju obranio je pod naslovom Metodski pristup u projektiranju organizacijskog modela petrokemijskog kompleksa. Iste je godine na Ekonomskom fakultetu u Rijeci izabran za docenta na području teorije i projektiranja organizacije. U trajno zvanje redovitoga profesora izabran je 1992. godine. Od 1998. radi na Veleučilištu u Rijeci kao redoviti profesor, a iste godine postaje i rektorom Veleučilišta, te na toj funkciji ostaje do studenog 2006. godine. Od studenog 2006. do veljače 2009. obnašao je dužnost rektora Sveučilišta Jurja Dobrile u Puli.